Illum, il-Ħamis 16 ta' April 2020, il-President tal-Kunsill Ewropew, Charles Michel, u l-President tal-Kummissjoni Ewropea, Ursula von der Leyen, ipparteċipaw f'vidjokonferenza tal-Mexxejja tal-G7 imsejħa mill-Istati Uniti li bħalissa għandhom il-Presidenza tal-G7. Il-Grupp ivvaluta l-progress konġunt li sar fil-ġlieda kontra l-pandemija tal-COVID-19 u l-konsegwenzi immedjati tagħha mill-aħħar vidjokonferenza tagħhom fis-16 ta' Marzu 2020. Il-Presidenti pprovdew aġġornament dwar l-azzjoni kontinwa tal-UE għal dan il-għan. Huma rreferew ukoll għall-isforzi li qed isiru fil-livell tal-UE biex jgħinu lis-soċjetajiet u l-ekonomiji tal-Ewropa jerġgħu lura għal funzjonament normali u għal tkabbir sostenibbli. It-transizzjoni ekoloġika u t-trasformazzjoni diġitali ser ikunu elementi importanti tal-pjan direzzjonali tal-UE għall-irkupru. Il-Presidenti enfasizzaw li l-G7 ser ikollhom imexxu l-isforzi globali biex tinbena d-dinja ta' wara l-"kriżi tal-COVID-19", f'kooperazzjoni b'saħħitha mal-organizzazzjonijiet internazzjonali eżistenti u bil-multilateraliżmu fil-qalba tal-azzjoni tagħna. Huma ssottolinjaw li l-UE ser tkompli taġixxi f'solidarjetà mal-pajjiżi u l-komunitajiet l-aktar vulnerabbli, b'mod partikolari fl-Afrika. Huma appellaw lis-sħab kollha tal-G7 biex jingħaqdu ma' dawn l-isforzi. F'dan il-kuntest, l-UE ħabbret li ser tospita avveniment internazzjonali online ta' impenji għal donazzjonijiet biex tittejjeb it-tħejjija globali u jiġi żgurat finanzjament adegwat għall-iżvilupp u l-użu ta' vaċċin kontra l-COVID-19. Il-laqgħa online ta' impenji għal donazzjonijiet ser issir fl-4 ta' Mejju 2020. Fl-aħħar nett, il-President Michel u l-President von der Leyen enfasizzaw l-importanza tal-kummerċ kemm biex tingħeleb il-kriżi immedjata kif ukoll biex jiġi żgurat irkupru ekonomiku b'saħħtu.